b"\n_START_ARTICLE_\nAeneas Mackintosh\n_START_SECTION_\nKarriere\n_START_PARAGRAPH_\nMackintosh deltok f\xc3\xb8rste gang i en ekspedisjon til Antarktis som f\xc3\xb8rstestyrmann p\xc3\xa5 Shackletons Nimrod-ekspedisjon (1907\xe2\x80\x931909) som hadde som hovedform\xc3\xa5l \xc3\xa5 n\xc3\xa5 Sydpolen. Kort etter ankomst i isen fikk han \xc3\xb8delagt sitt h\xc3\xb8yre \xc3\xb8ye under lossing av skipet, og han returnerte til New Zealand for \xc3\xa5 f\xc3\xa5 medisinsk behandling. Han kom tilbake i januar 1908 for \xc3\xa5 delta i resten av ekspedisjonen. Hans viljestyrke og besluttsomhet imponerte Shackleton og var grunnlaget for utnevnelsen til leder for Rosshavsgruppen i 1914.\n_START_SECTION_\nRosshavsgruppen\n_START_PARAGRAPH_\nMackintosh' operative ordre var forvirrende p\xc3\xa5 grunn av kommunikasjonsproblemer, og han var usikker p\xc3\xa5 tidsplanen for Shackletons ferd. Problemene t\xc3\xa5rnet seg opp da gruppens fart\xc3\xb8y, \xc2\xabAurora\xc2\xbb, slet seg l\xc3\xb8s fra vinterfort\xc3\xb8yingene under en storm og var ute av stand til \xc3\xa5 ankre opp igjen. Til tross for at de m\xc3\xa5tte klare seg uten mye av utstyret, forsyninger og personell, maktet Mackintosh og hans strandede mannskap \xc3\xa5 gjennomf\xc3\xb8re den planlagte depotutleggingen. P\xc3\xa5 tilbaketuren fors\xc3\xb8kte Mackintosh og Victor Hayward \xc3\xa5 krysse sj\xc3\xb8isen mellom Hut Point og leiren ved Cape Evans, men de forsvant under en sn\xc3\xb8storm og det ble antatt at de hadde falt gjennom isen. Likene ble aldri gjenfunnet._NEWLINE_Mackintosh' dyktighet og lederegenskaper har blitt trukket i tvil av flere. Shackleton selv roste arbeidet til Mackintosh og hans gruppe, og sammenlignet livene som ble ofret med f\xc3\xb8rste verdenskrigs skyttergravofre. Samtidig var han kritisk til Mackintosh' organisatoriske evner. Mange \xc3\xa5r senere utpekte Shackletons s\xc3\xb8nn, Lord Shackleton, Mackintosh som en av ekspedisjonens helter, ved siden av Ernest Joyce og Dick Richards."